SKRIFTLIG FORESPØRGSEL P-2343/01

af Daniel Varela Suanzes-Carpegna (PPE-DE) til Rådet

(3. august 2001)

Om: Den europæiske værftsindustri

Kommissionen meddelte i sit svar på min skriftlige forespørgsel E-1371/01(1) af 13. juli 2001, at medmindre forhandlingerne med de koreanske myndigheder fører til en løsning inden begyndelsen af juli 2001, vil Kommissionen beslutte, om det er hensigtsmæssigt at indlede en procedure i WTO.

På trods af at kommissæren for handel, P. Lamy, sidste onsdag, den 18. juli 2001, gav meddelelse om afbrydelse af forhandlingerne med Korea, har Kommissionen endnu ikke truffet eller besluttet at træffe nogen foranstaltninger, fordi nogle medlemsstater er uvillige til at indføre midlertidige støtteforanstaltninger i den tid, proceduren i WTO varer, og Kommissionen mener, at de to foranstaltninger ikke kan skilles ad, og at det ifølge erklæringer fra Lamy drejer sig om en fast menu. Kommissær Lamy sagde endvidere, at både han og kommissæren for konkurrence, Mario Monti, sidste mandag, den 16. juli 2001, over for de 15 i Rådet havde givet udtryk for Kommissionens holdning til dette spørgsmål. Lamy tilføjede, at enten er der en klar politisk aftale, og i så tilfælde er min forhandlingsposition stærk, eller også er der ikke nogen, og så er min forhandlingsposition svag.

Kan Rådet oplyse, hvilke medlemsstater der ikke støtter Kommissionens strategi og hvorfor?

Mener Rådet ikke, at det nu er på tide at give Kommissionen et klart politisk mandat, og at EU's troværdighed og evne til at forsvare sin industris interesser samt selve solidariteten mellem medlemsstaterne står på spil?

(1) EFT C 40 E af 14.2.2002, s. 38.

Svar

(29. november 2001)

1. Det ærede parlamentsmedlem gøres herved opmærksom på, at Rådet på samlingen den 16. juli 2001 under punktet Eventuelt på dagsordenen blev orienteret af kommissærne Pascal Lamy og Mario Monti om resultaterne af forhandlingerne med Korea om værftsindustrien samt om drøftelserne i Kommissionen om henholdsvis handelshindringsforordningens procedure (TBR-proceduren) med henblik på en sag i WTO og forslaget om en midlertidig støttemekanisme til fordel for EU's værftsindustri. Den diskussion, der fulgte efter kommissærernes redegørelse, viste,

at der var stort flertal dog med forbehold af fastlæggelsen af de nærmere detaljer for en sag i WTO, medens spørgsmålet om midlertidig støtte til EU-industrierne blev mødt med blandede reaktioner. De Faste Repræsentanters Komité fik derfor til opgave at behandle Kommissionens forslag, så snart Rådet havde fået dem forelagt formelt.

En sådan udveksling af synspunkter, der fandt sted under punktet Eventuelt på Rådets dagsorden, og hvortil der ikke forelå noget formelt forslag, er kun af foreløbig og vejledende karakter, da den ikke gav medlemsstaterne betingelser, hvor de kunne tage endelig stilling.

2. Artikel 12 i Rådets forordning (EF) nr. 1540/98 af 29. juni 1998(1) om nye regler for støtte til skibsbygningsindustrien præciserer, at Kommissionen regelmæssigt aflægger rapport til Rådet om markedssituationen og vurderer, om europæiske værfter påvirkes af konkurrencebegrænsende praksis. Hvis det konstateres, at industrien lider skade på grund af konkurrencebegrænsende praksis, uanset arten, foreslår Kommissionen, hvis det er relevant, Rådet foranstaltninger til løsning af problemet.

Det er inden for denne ramme, at Kommissionen den 30. juli 2001 officielt forelagde Rådet og Europa-Parlamentet et forslag til Rådets forordning om en midlertidig defensiv ordning for skibsbygningsindustrien(2). Denne tekst gennemgås i øjeblikket nøje i Rådets relevante instanser.

(1) EFT L 202 af 18.7.1998.

(2) Dok. 11335/01 KOM(2001) 401 endelig udg.